**Risto Viitanen** (s. 1966  Sääksmäki) on suomalainen YouTube-persoona, aktiivinen pyöräilyn edistäjä ja yrittäjä, joka tekee pyöräilyaiheisia videoita nimimerkillä **Velogi**. Koulutukseltaan hän on sähkötekniikan diplomi-insinööri.

Syksyllä 2022 Viitasen ylläpitämällä YouTube-kanavalla oli noin 38 000 tilaajaa.

Ura
---

Viitanen opiskeli sähkötekniikan diplomi-insinööri. Tampereella ja meni sen jälkeen töihin Valkeakoskelle UPM-Kymmenelle. UPM-Kymmenen jälkeen hän työskenteli Empowerilla liiketoimintajohtajana. 

Viitasen pyöräilyvideoharrastus alkoi vuonna 2014, kun hän hankki action-kameran. Hän kuvasi silloisen 30 kilometrin työmatkapyöräilynsä ja latasi sen koemielessä YouTubeen. Vaikka video oli yksitoikkoinen ja hidastempoinen, se alkoi kerätä katsojia ja kysymyksiä. Velogi-kanavansa hän perusti tammikuussa 2015, jolloin se oli ensimmäinen pyöräilyyn keskittynyt suomenkielinen YouTube-kanava. Lähes alusta asti Viitanen on tehnyt kaupallista yhteistyötä pyöräilyyn liittyvien yritysten kanssa. Aluksi Viitasen kohderyhmistä kiinnostuneet yritykset alkoivat ottaa yhteyttä, mutta myös Viitanen ehdotti yhteistyötä esimerkiksi pyöriin tai niiden tarvikkeisiin liittyen. Viitanen esiintyy videoillaan huivi päässä ja hänen muita tunnusmerkkejään ovat Pirkanmaan murre, ja lakonisuuden ja joviaalisuuden sekoitus. Videoillaan hän on käsitellyt esimerkiksi arkipyöräilyä, pyöräilyn aktiiviharrastamista, pyörän huoltamista, pyörien tekniikkaa, pyöräilyvarusteita, tieliikennelakia, pyöräilyreissuja, polkupyöräpoliisin toimintaa, sähköläskipyörän koeajoa ja pyöräilymokia.

28 palkkatyövuoden jälkeen  Viitanen irtisanoutui työstään Empowerin liiketoimintajohtajana vuonna 2017 ja siirtyi tubettamaan ja konsultoimaan omaa työnantajaansa. Muutokseen hänet ajoi loppuunpalaminen.Hän oli mukana pohjoismaisessa hyväntekeväisyystiimissä, Team Rynkeby - God Morgonissa, joka keräsi varoja vakavasti sairaiden lasten ja nuorten hyväksi. Tempauksen myötä Viitanen ajoi Tampereelta Pariisiin noin 30 hengen tiimissä.

Toukokuussa 2018 Viitanen joutui pyöräilyonnettomuuteen, kun kolmion takaa tullut tilataksi törmäsi häneen. Viitanen sai aivotärähdyksen, hänen kaularankansa revähti ja kallonpohja murtui, mutta pyöräilykypärä pelasti hänen henkensä.

Viitanen jatkoi videokanavansa kehittelyä ja siirtyi päätoimiseksi yrittäjäksi Velogi Media -yritykseensä vuonna 2019. Viitanen on blogannut myös OP Mediassa.

Huhtikuuhun 2020 mennessä hän oli tehnyt noin 330 videoita, joita oli katsottu yhteensä yli 4,5 miljoonaa kertaa. Videoita hän oli julkaissut keskimäärin kerran viikossa, tiistaisin. Kanavan suosituimpia videoita oli katsottu yli 100 000 kertaa. Viitanen käyttää kuvaamiseen kahta pyörään kiinnitettyä kameraa, kuvauskopteria ja järjestelmäkameraa. Hän on rakentanut kotinsa pihapiirin vanhaan navettaan pyörätallin ja "studion." Heinäkuussa Velogi-kanavan suosituinta videota, jossa säädettiin vaihteita, oli katsottu 161 000 kertaa. Lokakuussa Viitasella oli yli 27 000 tilaajaa YouTubessa. Marraskuuhun mennessä Velogi-kanavan videoita oli katsottu 6 miljoonaa kertaa.

Kevääseen 2022 mennessä hän oli julkaissut 480 videota. Katsotuimmat videot käsittelivät pyörän perushuoltoa. Videoita oli katsottu yhteensä 9,3 miljoonaa kertaa.

Viitanen ylläpitää myös tubevideoiden tekoa käsittelevää *Videoneuvos* -kanavaa.

Tunnustuksia
------------

* Vuoden 2016 GoExpo-messuilla Velogi-kanava palkittiin vuoden pyöräilytekona
* Velogi-kanava on valittu maailman maastopyöräilykanavien TOP-100 listalle.
* Marraskuussa 2020 Viitasesta ja kahdesta muusta henkilöstä tehtiin Kansalaistorille väliaikainen patsas osana laskutuspalveluyrityksen kampanjaa. Patsas sijaitsee nykyisin Ruoholahdessa sisäpihalla, joka nimettiin Suomen Yrittäjille tehdyn patsaslahjoituksen myötä kevytyrittäjyyden aukioksi.

Yksityiselämä
-------------

Viitanen asuu perheensä kanssa Valkeakoskella. Hän on harrastanut muun muassa luontovalokuvaamista, pyöräilyharrastuksen hän aloitti vuonna 1998 lääkärin suositeltua liikuntaa selkäongelmiin. Hän on osallistunut muun muassa ruotsalaiseen 300 kilometriä pitkään Vätternrundaniin, Pirkan Pyöräilyyn hän on osallistunut 20 kertaa. Eniten hän pitää maastopyöräilystä. Lisäksi hänellä on maantiepyörä, gravel-pyörä, sähköläskipyörä ja 1940-luvulla tehty AFA-museopyörä.

Viitanen polkee vuosittain 5000–6000 kilometriä, parhaimmillaan kilometrejä on tullut 10 000 vuodessa.

Lähteet
-------

1. 1 2 3 4 5 6 7  Näin hurahdetaan: Ensin työmatkat, sitten Pirkan Pyöräily ja lopulta 10 000 kilometriä ja ylirasitus *www.aamulehti.fi*. Viitattu 17.10.2020.
2. 1 2 3 4 5 6 7 8 9 10  Esa Rauhanlaakso: Onneksi pyörä on keksitty – insinööri heittäytyi kahden pyörän vietäväksi ja lähti jakamaan tietoa lajistaan *Aamuposti*.  30.7.2020. Viitattu 17.10.2020.
3. ↑  Samuli Leppälä: Kannattaako kevytyrittäjyys? Tubettaja, tapahtumayrittäjä ja taikuri vastaavat *Tivi*. Viitattu 1.2.2021.
4. 1 2 3 4 5 6 7 8 9   Pyöräily | Pyöräilytubettaja Risto Viitanen kertoo videolla kolme yleisintä virhettä, jotka korjaamalla pyöräilystä tulee kevyempää *Helsingin Sanomat*.  11.4.2020. Viitattu 17.10.2020.
5. ↑  Lammela, Elina: Pyöräilevät somepersoonat.  *Pyöräily + Triathloon*, 9.9.2022, s. 21.  Kustannus Oy Juoksija.
6. 1 2  Tikkanen, Jouni: Pyöräilyn lähettiläs.  *Suomen Luonto*, 04/2021.
7. ↑  Risto luuli saaneensa sydäninfarktin – todellinen syy huonoon oloon selvisi työterveydessä *Ilta-Sanomat*.  21.3.2021. Viitattu 7.5.2021.
8. 1 2 3  Risto, 53, painoi vuosia töitä, kunnes ei pystynyt enää kunnolla lukemaan ja kirjoittamaan: "Toivo oli syntynyt, kun sain diagnoosin" *mtvuutiset.fi*.  22.11.2020. Viitattu 23.11.2020.
9. 1 2  Liitiä, Markku: Persoona: Risto "Velogi" Viitanen.  *Fillari*, 2017, nro 7.
10. ↑  Norremark, Thomas: Koskilaiset polkevat Pariisiin ja keräävät rahaa sairaille lapsille.  *Valkeakosken Sanomat*, 18.11.2016.
11. ↑  Kolmion takaa tullut tilataksi muutti pyöräilijä Risto Viitasen suunnitelmat sekunnissa: "Kaularanka revähti ja kallonpohjasta irtosi pala luuta" *Yle Uutiset*. Viitattu 17.10.2020.
12. ↑  Seppinen, Leena: Pyöräily vei mennessään.  *OP Media*, 06-2018.
13. ↑  Velogi - Pyöräilevä videoblogi - YouTube *www.youtube.com*. Viitattu 17.10.2020.
14. ↑  Valkeakoskelainen vloggaaja Risto Viitanen sai kuvansa patsaaseen Helsinkiin - Näin harrastuksesta tuli työ *Hämeen Sanomat*. Viitattu 23.11.2020.
15. 1 2 3 4  Pulkkinen, Markku: Koko kansan mekaanikko.  *Fillari*, 2022, nro 3.
16. ↑  Piritta Palokangas: Yksinyrittäjät nostettiin jalustalle Kansalaistorilla – kampanjalla halutaan nostaa myös keskustelua nykypäivän työelämän monimuotoisuudesta *M&M*. Viitattu 23.11.2020.
17. ↑  Ukko.fi luovutti itsenäisten yrittäjien patsaan rohkeudelle Suomen Yrittäjille – "Yrittäjien ääni kuuluviin" *Yrittajat.fi*.  26.11.2020. Viitattu 7.5.2021.

Aiheesta muualla
----------------

* velogi.com